《栖闲堂》
宋代·韩淲

能栖不能闲，其心未可知。能闲不能栖，其迹无已时。

栖闲一以名，二者兼得之。昔春升其堂，尊酒饮于斯。

昆山日夕佳，陂池清渺瀰。手植花柳间，田园粗充饥。

洁哉两龚家，异代犹许奇。夫岂忘治功，而故与世违。

汉朝有蒲轮，用舍端不欺。三江五湖口，君子谨其仪。

何以写我歌，遥遥记所思。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。